Azərbaycan milli amputant futbol komandası

Azərbaycan milli amputant futbol komandası – Azərbaycanı beynəlxalq arenada təmsil edən amputant futbol komandası.

 İdarəetmə və heyət 
Milli komanda Rövşən Quliyevin prezidenti olduğu və Avropa Amputant Futbol Federasiyasının üzvü olan Azərbaycan Amputant Futbol Federasiyası tərəfindən idarə olunur. Azərbaycan Futbol Federasiyaları Assosiasiyası və Minatəmizləmə Agentliyi komandaya dəstək göstərirlər.

Komandanın hazırkı heyəti əsasən Ermənistanın Azərbaycanda yerləşdirdiyi minaların partlaması nəticəsində xəsarət alan futbolçulardan ibarətdir. Komandaya "Qarabağ" amputant futbol klubunun kapitanı Elnur Sadiqov rəhbərlik edir.

 Tarixi 
Milli komanda ilk olaraq 2023-cü ildə Avropa Amputant Futbol Federasiyası tərəfindən Şotlandiyada keçirilən EAFF Millətlər Liqasında iştirak etmişdir. Turnirin D divizionunda Niderland, Şotlandiya, Albaniya və Kosovo milliləri ilə qarşılaşan komanda 2-ci yeri tutaraq gümüş medalları qazanmış və 2024-cü ildə Fransada keçirilmiş amputant futbol üzrə Avropa çempionatına vəsiqə əldə etmişdir. Milli komanda turnirin C qrupununda Türkiyə, İrlandiya və İsrail milliləri ilə mübarizə aparmışdır. Komanda ilk matçında İrlandiyaya (0–1), daha sonra isə Türkiyəyə (1–12) uduzmuş, sonuncu oyunda İsrail (1–1) ilə heç-heçə edərək mübarizəni dayandırmışdır.

Milli komanda 16–20 oktyabrda Azərbaycanda baş tutacaq EAFF Millətlər Liqasında iştirak edəcək. Azərbaycan turnirin C liqasında İsrail, Ukrayna, Niderland və Belçika komandaları ilə qarşılacaq.

 Həmçinin bax 
 Azərbaycan milli minifutbol komandası

 İstinadlar 

Amputant futbol
Kateqoriya:Amputant futbol
Milli amputant futbol komandası